Document ID: /roh_data/filtered/swiss_laws_in_ROHinterleaved.jsonl.gz/29905

This text was translated from DE into Rumantsch Grischun.

Die Aufsichtsbehörde überwacht den Vollzug dieses Gesetzes, um eine qualitativ hochstehende und einheitliche Durchführung der Alters- und Hinterlassenenversicherung sicherzustellen. Insbesondere erfüllt sie folgende Aufgaben:a. Sie wertet die Berichte der Revisionsstellen und die Geschäftsberichte der Ausgleichskassen systematisch aus und leitet allenfalls die erforderlichen Massnahmen ein.b. Sie legt nach Anhörung der Durchführungsstellen Anforderungen an die Informationssicherheit und den Datenschutz fest, welche nach Artikel 49a Absatz 2 von den Informationssystemen gewährleistet werden müssen.c. Sie erlässt Weisungen, die den einheitlichen Vollzug sicherstellen.d. Sie erlässt Weisungen zur Berechnung von Beiträgen und Leistungen.e. Sie holt Kennzahlen bei den Ausgleichskassen und der Zentralen Ausgleichsstelle ein und erstellt Statistiken. Eingefügt durch Ziff. I des BG vom 17. Juni 2022 (Modernisierung der Aufsicht), in Kraft seit 1. Jan. 2024 (AS 2023 688; BBl 2020 1).

L’autoritad da surveglianza surveglia l’execuziun da questa lescha, per garantir che l’assicuranza per vegls e survivents vegnia realisada en moda unitara e cun auta qualitad. Ella ademplescha en spezial las suandantas incumbensas:a. ella evaluescha sistematicamain ils rapports dals posts da revisiun ed ils rapports da gestiun da las cassas da cumpensaziun ed instradescha eventualas mesiras necessarias;b. ella fixescha, suenter avair tadlà ils posts executivs, las pretensiuns a la segirezza da las infurmaziuns ed a la protecziun da datas, ch’ils sistems d’infurmaziun ston garantir tenor l’artitgel 49a alinea 2;c. ella decretescha directivas che garanteschan in’execuziun unitara;d. ella decretescha directivas per la calculaziun da las contribuziuns e da las prestaziuns;e. ella sa procura ils indicaturs da las cassas da cumpensaziun e da l’Uffizi central da cumpensaziun e fa statisticas. Integrà tras la cifra I da la LF dals 17 da zer. 2022 (modernisaziun da la surveglianza), en vigur dapi il 1. da schan. 2024 (AS 2023 688; BBl 2020 1).